Jong onderwyseres deur bus doodgeryMaretha en Diviniis van Dyk (Foto: Aglow Photography/Facebook) ’n Jong onderwyseres van Melkbosstrand is vanoggend deur ’n MiCiTi-bus in Kaapstad doodgery. Maretha van Dyk (29) was ŉ gr. 4-onderwyseres aan die Laerskool Van Riebeeckstrand. Millicent Merton, woordvoerder van die Wes-Kaapse departement van onderwys, het Van Dyk se afsterwe aan Maroela Media bevestig. Volgens Richard Coleman, woordvoerder van die Stad Kaapstad se verkeersdienste, het die voorval tussen 09:00 en 10:00 op die R27 naby Sunset Beach plaasgevind. Die presiese besonderhede rakende die voorval kon nie in die stadium bevestig word nie. Personeel van die skool het vanmiddag berading ontvang en kon nie vir kommentaar bereik word nie. Volgens Merton sal die skool Maandag verdere berading ontvang. Medelye stroom sedertdien in vir Maretha se gesin wat oorspronklik van Upington in die Noord-Kaap kom. Maretha se broers, Cobus en Jasper Wiese, speel professioneel rugby vir onderskeidelik die Stormers en die Cheetahs. Maretha was getroud met Diviniis van Dyk, broer van Nicolaas Maks van Dyk wat tans vir die Franse rugbyklub Toulouse speel.